b'\n_START_ARTICLE_\nPero\n_START_PARAGRAPH_\nPero je izrastek ko\xc5\xbee pti\xc4\x8dev, ki ga sestavljajo poro\xc5\xbeenele celice povrhnjice. Izra\xc5\xa1\xc4\x8da po vsem telesu pti\xc4\x8dev in tvori za\xc5\xa1\xc4\x8ditno plast, ki ji skupno pravimo perje. Izraz\xc2\xa0\xc2\xbbperje\xc2\xab\xc2\xa0pomeni tudi mno\xc5\xbeico peres, ne nujno v kontekstu pora\xc5\xa1\xc4\x8denosti pti\xc4\x8dev, npr. kot polnilo za blazine. Po prisotnosti peres se pti\xc4\x8di lo\xc4\x8dijo od vseh drugih skupin \xc5\xbeivali. S perjem so bili pora\xc5\xa1\xc4\x8deni samo \xc5\xa1e dinozavri iz podreda Theropoda, neposredni predniki pti\xc4\x8dev. Perje pti\xc4\x8dem slu\xc5\xbei kot toplotna izolacija, je kriti\xc4\x8dno za sposobnost letenja, njegova barva in oblika pa imata vlogo pri spolnem vedenju ali skrivanju pred plenilci. Peresa naj bi se razvila iz nitastih izrastkov ko\xc5\xbee dinozavrov, ki so slu\xc5\xbeili za toplotno izolacijo.\n_START_SECTION_\nStruktura peresa\n_START_PARAGRAPH_\nPti\xc4\x8dje pero je sestavljeno iz tulca, str\xc5\xbeenastega rebrca, vej, gladkih in kavelj\xc4\x8dastih vejic, ki skupaj sestavljajo kosma\xc4\x8do. Tulec je vsajen v ko\xc5\xbeo in se na drugi strani nadaljuje v osrednje rebro ali os, iz katerega dvostransko izra\xc5\xa1\xc4\x8da na stotine stranskih vej, name\xc5\xa1\xc4\x8denih v eni ravnini. Iz vej se zopet dvostransko cepijo \xc5\xbearki ali vejice in na tistih, ki so obrnjene proti vrhu peresa, so drobni kavelj\xc4\x8dki, s katerimi se oprijemajo nekavelj\xc4\x8dkastih vejic naslednje stranske veje. Tak\xc5\xa1na prepletajo\xc4\x8da zgradba daje peresu stalno obliko in trdnost._NEWLINE_Po strukturi se \xce\xb2-keratin, ki sestavlja peresa, kljune in kremplje pti\xc4\x8dev nekoliko razlikuje od \xce\xb1-keratina, ki ga najdemo v \xc4\x8dlove\xc5\xa1kih laseh in nohtih. Beljakovinske verige so namre\xc4\x8d med seboj povezane z vodikovimi in disulfidnimi vezmi, kar tem strukturam daje \xc5\xa1e ve\xc4\x8djo trdnost.\n_START_SECTION_\nUporaba perja\n_START_PARAGRAPH_\nZaradi mehkobe in odli\xc4\x8dne toplotne izolacije uporabljamo perje, predvsem gosje, kot polnilo za blazine, odeje, spalne vre\xc4\x8de in zimska obla\xc4\x8dila. V preteklosti so perje uporabljali tudi za izdelavo pu\xc5\xa1\xc4\x8dic in pisanje. Sorodnim pisalom tako \xc5\xa1e danes pravimo pero._NEWLINE_Orlova peresa imajo za ameri\xc5\xa1ke staroselce veliko kulturno in versko vrednost.'